# 012 DRŽAVNO IZBORNO POVJERENSTVO REPUBLIKE HRVATSKE

Državno izborno povjerenstvo Republike Hrvatske (dalje: Državno izborno povjerenstvo) je stalno i neovisno državno tijelo koje obavlja poslove iz svog djelokruga u skladu sa Zakonom o Državnom izbornom povjerenstvu Republike Hrvatske te zakonima kojima je regulirana provedba izbora u Republici Hrvatskoj, kao i provedba državnog, lokalnog i savjetodavnog referenduma. Nadležnost Državnog izbornog povjerenstva u provedbi nadzora financiranja političkih aktivnosti, izborne promidžbe i referenduma, propisana je Zakonom o financiranju političkih aktivnosti, izborne promidžbe i referenduma.

|  |  |  |  |  |  |
| --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Index izvršenje 2024./2023. |
| 01205-Državno izborno povjerenstvo Republike Hrvatske | 1.593.464 | 31.919.650 | 31.147.483 | 97,6 | 1954,7 |
| Ukupno 012-DRŽAVNO IZBORNO POVJERENSTVO REPUBLIKE HRVATSKE | 1.593.464 | 31.919.650 | 31.147.483 | 97,6 | 1954,7 |

## 01205 Državno izborno povjerenstvo Republike Hrvatske

|  |  |  |  |  |  |
| --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| 01205-Državno izborno povjerenstvo Republike Hrvatske | 1.593.464 | 31.919.650 | 31.147.483 | 97,6 | 1954,7 |
| 2124-PROVEDBA IZBORA I REFERENDUMA | 1.593.464 | 31.919.650 | 31.147.483 | 97,6 | 1954,7 |

### 2124 PROVEDBA IZBORA I REFERENDUMA

|  |  |  |  |  |  |
| --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Index izvršenje 2024./2023. |
| 2124-PROVEDBA IZBORA I REFERENDUMA | 1.593.464 | 31.919.650 | 31.147.483 | 97,6 | 1954,7 |

Nadležnost Državnog izbornog povjerenstva dijeli se na: nadležnost Državnog izbornog povjerenstva koja se odnosi na provedbu izbora i referenduma; nadležnost Državnog izbornog povjerenstva koja se odnosi na provedbu nadzora financiranja političkih aktivnosti (dalje: redovan godišnji nadzor financiranja), nadzora financiranja izborne promidžbe i nadzora financiranja referendumskih aktivnosti i na ostale nadležnosti Državnog izbornog povjerenstva propisane člankom 11. st. 2. Zakona o Državnom izbornom povjerenstvu Republike Hrvatske.

Tijekom 2024. Državno izborno povjerenstvo provodilo je nadzor redovnog godišnjeg financiranja za 2023., i to nad: 165 političkih stranaka od čega 18 parlamentarnih političkih stranaka, a 147 izvanparlamentarnih političkih stranaka, 5 nezavisnih zastupnika i 1.023 nezavisnih vijećnika.

Tijekom 2024. provedeni su izbori za zastupnike u Hrvatski sabor (dalje: Izbori zastupnika) koji su održani 16., 17. te 21. travnja 2024., izbori članova u Europski parlament iz Republike Hrvatske (dalje: Europski izbori) koji su održani 9. lipnja 2024., te prvi krug izbora za predsjednika Republike Hrvatske (dalje: Predsjednički izbori) koji je održan 29. prosinca 2024.

Tijekom 2024. održani su i prijevremeni lokalni izbori i to: prijevremeni izbori za zamjenika općinskog načelnika Općine Pribislavec iz reda pripadnika romske nacionalne manjine 10. ožujka 2024., prijevremeni izbori za gradonačelnika i zamjenika gradonačelnika Grada Gospića te za općinskog načelnika Općine Raša 9. lipnja 2024., prijevremeni izbori za općinskog načelnika Općine Smokvica 18. kolovoza 2024., prijevremeni izbori za gradonačelnika Grada Otoka 1. prosinca 2024. te prijevremeni izbori za članove Općinskog vijeća Općine Otok i općinskog načelnika Općine Otok 8. prosinca 2024.

Nastavno na izbore održane tijekom 2024. proveden je nadzor financiranja izborne promidžbe svih izbornih sudionika na Izborima zastupnika (26 političkih stranaka, 2 neovisne liste te 15 izbornih sudionika u XII. izbornoj jedinici u kojoj pripadnici nacionalnih manjina u Republici Hrvatskoj biraju zastupnike u Hrvatski sabor), na Europskim izborima (23 političke stranke i 2 kandidacijske liste grupe birača), te nadzor financiranja izborne promidžbe svih izbornih sudionika na prijevremenim lokalnim izborima.

Cilj 1. Educirani članovi izbornih tijela, tijela koja provode referendume i birači

Opis provedbe cilja programa

Strateškim planom Državnog izbornog povjerenstva Republike Hrvatske za razdoblje 2024.-2026. (dalje: Strateški plan), utvrđena je aktivnost koja je realizirana tijekom 2024. – edukacije izbornih tijela, tijela koja provode referendume i birača.

Od trenutka pojave epidemije koronavirusa planirane edukacije su u načelu održavane u obliku webinara ili on-line školskih satova, umjesto održavanja edukacija na terenu. U 2024. je, zbog provedbe većeg broja izbora, 25. ožujka 2024. u Gradu Zagrebu održana edukacija za izborna povjerenstva izbornih jedinica za provedbu Izbora zastupnika i županijska izborna povjerenstva za provedbu Europskih izbora te informatičke koordinatore.

Isto tako, 23. ožujka 2024. održana je edukacija s predstavnicima Ministarstva vanjskih i europskih poslova, Ministarstva pravosuđa i uprave (sada: Ministarstvo pravosuđa, uprave i digitalne transformacije), APIS IT-a te diplomatsko-konzularnih povjerenstava Republike Hrvatske u europskim zemljama

Pored navedenog, članovi biračkih odbora na Izborima zastupnika, Europskim izborima i Predsjedničkim izborima imali su na raspolaganju webinare koji su izrađeni u suradnji sa CARNET-om, kao i podsjetnike za rad biračkih odbora. Webinari i podsjetnici objavljeni su na mrežnoj stranici Državnog izbornog povjerenstva.

U pogledu edukacije birača, a u okviru pripreme i provedbe Izbora zastupnika, Europskih izbora i Predsjedničkih izbora na mrežnoj stranici Državnog izbornog povjerenstva objavljena su priopćenja odnosno obavijesti te pregled najčešćih pitanja i odgovora u svrhu informiranja birača o navedenim izborima.

U 2024. su, a što je novost u edukaciji birača u odnosu na prethodne godine, izrađeni i na mrežnoj stranici Državnog izbornog povjerenstva objavljeni kratki webinari, u kojima se birače upoznaje s biračkim pravom, načinom glasovanja i izborima općenito, vezani uz Izbore zastupnika, Europske izbore te Predsjedničke izbore.

Isto tako, za gluhe i nagluhe birače izrađeni su webinari vezani uz Izbore zastupnika, Europske izbore i Predsjedničke izbore prilagođeni i snimljeni s titlovima i sa znakovnim jezikom. Takvi webinari objavljeni su na mrežnoj stranici Povjerenstva, ali i Hrvatskog saveza gluhih i nagluhih kako bi bili što pristupačniji ciljanoj skupini birača.

Tijekom 2024. nastavilo se s provedbom projekta edukacije mladih birača pod nazivom "I moj glas je bitan!". Educirani su učenici završnih razreda srednjih škola na način da ih se informiralo o načinu ostvarenja aktivnog i pasivnog biračkog prava s posebnim naglaskom na izbore održane tijekom 2024. – Izbore zastupnika, Europske izbore i Predsjedničke izbore, ali i lokalne izbore koji slijede u 2025. Tijekom 2024. održano je ukupno 19 edukacija u trajanju jednog školskog sata, i to u 12 srednjih škola različitih usmjerenja, na području 7 gradova, u 6 županija i Gradu Zagrebu, a na kojima je sudjelovalo ukupno 784 učenika.

Cilj 2. Učinkovit i transparentan nadzor financiranja političkih aktivnosti, izborne promidžbe i referendumske aktivnosti

Opis provedbe cilja programa

Strateškim planom utvrđene su aktivnosti koje su u cijelosti realizirane tijekom 2024. – na mrežnoj stranici Državnog izbornog povjerenstva objavljene su on-line edukacije namijenjene subjektima nad kojima Državno izborno povjerenstvo provodi nadzor redovnog financiranja, te on-line edukacije namjenjene subjektima nad kojima Državno izborno povjerenstvo provodi nadzor financiranja izborne promidžbe kao i on-line edukacije namijenjene sudionicima referendumske aktivnosti.

Pored navedenog, na mrežnoj stranici Državnog izbornog povjerenstva objavljeni su webinari za edukaciju subjekata nad kojima Državno izborno povjerenstvo provodi redovni nadzor financiranja te webinari za edukaciju subjekata nad kojima Državno izborno povjerenstvo provodi nadzor financiranja izborne promidžbe, što je jedna od aktivnosti Državnog izbornog povjerenstva iz Akcijskog plana za razdoblje od 2022. do 2024. godine uz Strategiju sprječavanja korupcije za razdoblje od 2021. do 2030. godine.

Cilj 3. Jedinstvena informatička podrška s transparentno i pravovremeno javno objavljenim podacima o provedenim izborima

Opis provedbe cilja programa

Strateškim planom utvrđena je aktivnost koja je u cijelosti realizirana tijekom 2024. – zaključeni su ugovori o pružanju informatičke podrške na Izborima zastupnika, Europskim izborima, Predsjedničkim izborima te ugovor o pružanju informatičke podrške prijevremenim lokalnim izborima.

Pokazatelji učinka

|  |  |  |  |  |  |  |
| --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ostvarena vrijednost (2024.) |
| Postupanje članova izbornih tijela sukladno izbornom zakonu i obvezatnim uputama Državnog izbornog povjerenstva i ostvarivanje aktivnog i pasivnog biračkog prava od strane mladih birača | Članovi izbornih tijela, tijela koja provode referendume i mladi birači educirani kroz webinare i podsjetnike | Postotak educiranih članova izbornih tijela | 0 | Pregled rada za prethodnu godinu | 80% | 80% |
| Smanjenje broja povreda zakona od strane subjekata nad kojima Državno izborno povjerenstvo provodi redovni nadzor financiranja,nadzor financiranja izborne promidžbe i nadzor financiranja referenduma | Subjekti nad kojima se provodi redovni nadzor financiranja, nadzor financiranja izborne promižbe i nadzor financiranja referenduma, educirani kroz on-line edukacije i webinare | Postotak educiranih subjekata nadzora | 0 | Pregled rada za prethodnu godinu | 60% | 60% |
| Broj zaključenih ugovora o pružanju jedinstvene informatičke podrške izborima | Ugovorom regulirana jedinstvena informatička podrška | Broj zaključenih ugovora | 0 | Pregled rada za prethodnu godinu | 3 | 3 |

#### A896001 PROVEDBA IZBORA

|  |  |  |  |  |  |
| --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| A896001-PROVEDBA IZBORA | 374.086 | 30.020.978 | 29.618.230 | 98,7 | 7917,5 |

Zakonske i druge pravne osnove

Zakon o izborima članova u Europski parlament iz Republike Hrvatske – čl. 60. st. 1.

Zakon o izborima zastupnika u Hrvatski sabor – čl. 95. st. 1.

Zakon o izboru predsjednika Republike Hrvatske – čl. 42. st. 1. i 2.

Zakon o lokalnim izborima – čl. 126. st. 2. u svezi čl. 26. st. 2., čl. 86. st. 3. i čl. 102. st. 3.

Zakon o financiranju političkih aktivnosti, izborne promidžbe i referenduma

Opis aktivnosti

Tijekom 2024. održani su Izbori zastupnika, Europski izbori i Predsjednički izbori (1. krug) te veći broj prijevremenih lokalnih izbora. Sukladno zakonskim propisima sredstva za pokriće svih troškova provedbe izbora na državnoj razini osiguravaju se u državnom proračunu Republike Hrvatske na razdjelu Državnog izbornog povjerenstva Republike Hrvatske.

Na aktivnosti Provedba izbora utrošeno je 29.618.230,05 eura, što se u cijelosti odnosi na troškove nepohodne za provedbu izbora.

S obzirom na smanjenje limita Državnog izbornog povjerenstva Republike Hrvatske za 2024. godinu na iznos od 27.617.000,00 eura, a što je bilo znatno manje od postavljenog zahtjeva, smanjene su određene pozicije u financijskom planu, a koje su se odnosile na aktivnost A896001 Provedba izbora. Iz tog razloga je u svibnju 2024., a radi pokrića troškova provedbe izbora, tražena i odobrena preraspodjela iz državnog proračuna.

Izvršenje za 2024. skoro da i ne odstupa od planiranog proračuna na pojedinim pozicijama. Do manjeg odstupanja došlo je na poziciji ostalih usluga što se prvenstveno odnosi na trošak sljedećih usluga - tisak glasačkih listića i ostalog izbornog materijala (zapisnici, prijepisi zapisnika o radu biračkog odbora, glasačke kutije, glasačke pregrade). Prilikom planiranja u obzir je uzeto najavljeno znatno povećanje usluga tiska od strane državne tiskare, te su navedeni troškovi planirani po većoj cijeni u odnosu na stvarne konačne cijene koje su odobrene državnoj tiskari od strane Ministarstva gospodarstva i održivog razvoja.

Troškovi Izbora zastupnika koji su održani 16., 17. te 21. travnja 2024. iznosili su 15.745.415,90 eura odnosno približno 53 % od ukupnog iznosa izvršenja za aktivnost Provedbe izbora. Najveći dio troškova odnosi se na pomoći dane unutar općeg proračuna – županijskim proračunima za isplatu naknada za rad članovima biračkih odbora, naknada za rad stalnom i proširenom sastavu izbornih povjerenstava izbornih jedinica, općinskih i gradskih izbornih povjerenstava, osobama angažiranim za rad u stručnim timovima izbornih povjerenstava, te za materijalne troškove provedbe izbora na biračkim mjestima u Republici Hrvatskoj u iznosu od 9.720.705,95 eura.

Ostali troškovi provedbe izbora odnose se na naknadu troškova izborne promidžbe u iznosu od 2.720.495,44 eura, usluge promidžbe i informiranja za objavu zbirnih lista kandidata u dnevnom tisku u iznosu od 311.768,07 eura, tisak glasačkih listića i ostalog izbornog materijala u iznosu od 783.617,76 eura, troškove informatičke podrške provedbi izbora u iznosu od 1.713.800,44 eura, na naknade za rad povjerenstvu Ministarstva vanjskih i europskih poslova, etičkom povjerenstvu, povjerenstvu XII. izborne jedinice, biračkim odborima u mirovnim misijama te ostale nespomenute rashode vezane uz provedbu izbora na biračkim mjestima u inozemstvu u iznosu od 131.893,57 eura, intelektualne usluge (naknada za rad informatičkim koordinatorima i ostalim osobama angažiranim za rad na izborima od strane Državnog izbornog povjerenstva) u iznosu od 138.934,22 eura i na ostale nespomenute troškove u iznosu 224.200,45 eura.

Troškovi Europskih izbora koji su održani 9. lipnja 2024 iznosili su 9.414.856,84 eura odnosno približno 32 % od ukupnog iznosa izvršenja za aktivnost Provedbe izbora. Najveći dio troškova odnosi se na pomoći dane unutar općeg proračuna – županijskim proračunima za isplatu naknada za rad članovima biračkih odbora, naknada za rad članovima županijskih izbornih povjerenstava, općinskih i gradskih izbornih povjerenstava, osobama angažiranim za rad u stručnim timovima izbornih povjerenstava, te za materijalne troškove provedbe izbora na biračkim mjestima u Republici Hrvatskoj u iznosu od 7.285.993,23 eura.

Ostali troškovi provedbe izbora odnose se na naknadu troškova izborne promidžbe u iznosu od 143.617,00 eura, usluge promidžbe i informiranja za objavu zbirnih lista kandidata u dnevnom tisku u iznosu od 44.107,82 eura, tisak glasačkih listića i ostalog izbornog materijala u iznosu od 552.855,42 eura, troškove informatičke podrške provedbi izbora u iznosu od 1.144.597,00 eura, na naknade za rad povjerenstvu Ministarstva vanjskih i europskih poslova, etičkom povjerenstvu, biračkim odborima u mirovnim misijama u iznosu od 83.484,45 eura, intelektualne usluge (naknada za rad informatičkim koordinatorima i ostalim osobama angažiranim za rad na izborima od strane Državnog izbornog povjerenstva) u iznosu od 82.091,10 eura i na ostale nespomenute troškove u iznosu 78.110,82 eura.

Troškovi prvog kruga Predsjedničkih izbora koji je održan 29. prosinca 2024. iznosili su 4.412.174,48 eura odnosno približno 15 % od ukupnog iznosa izvršenja za aktivnost Provedbe izbora. Najveći dio troškova odnosi se na pomoći dane unutar općeg proračuna – županijskim proračunima za isplatu naknada za rad članovima biračkih odbora, naknada za rad članovima gradskih izbornih povjerenstava u sjedištima županija zaduženih za organizaciju provedbe izbora na području pojedine županije, općinskih i gradskih izbornih povjerenstava, osobama angažiranim za rad u stručnim timovima izbornih povjerenstava, te za materijalne troškove provedbe izbora na biračkim mjestima u Republici Hrvatskoj u iznosu od 3.906.100,00 eura.

Ostali troškovi provedbe izbora odnose se na usluge promidžbe i informiranja za objavu zbirnih lista kandidata u dnevnom tisku u iznosu od 11.516,15 eura, tisak glasačkih listića i ostalog izbornog materijala u iznosu od 401.547,77 eura, na naknade za rad biračkim odborima u mirovnim misijama u iznosu od 34.700,00 eura, ostale nespomenute rashode vezane uz provedbu izbora na biračkim mjestima u inozemstvu 25.728,29 eura te na ostale nespomenute troškove u iznosu od 32.582,27 eura.

Ostali troškovi vezani za provedbu prvog kruga Predsjedničkih izbora (trošak informatičke podrške provedbi izbora, intelektualne usluge i sl.) teretit će proračun Državnog izbornog povjerenstva Republike Hrvatske 2025.

Troškovi održanih prijevremenih lokalnih izbora tijekom 2024. iznosili su 42.786,79 eura, a u cijelosti su se odnosili na troškove informatičke podrške provedbi izbora.

Pokazatelji rezultata

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ostvarena vrijednost (2024.) |
| Broj provedenih edukacija članova nadležnih izbornih povjerenstava | Edukacija članova nadležnih izbornih povjerenstava će doprinijeti razvoju njihovih profesionalnih kompetencija | Broj održanih edukacija | 0 | Pregled rada za prethodnu godinu | 50 | 1 |
| Broj održanih/objavljenih webinara za djelatnike diplomatsko-konzularnih predstavništava Republike Hrvatske | Sadržaj prezentiran na webinarima će doprinijeti razvoju profesionalnih kompetencija djelatnika diplomatsko-konzularnih predstavništava Republike Hrvatske vezano uz provedbu izbora na državnoj razini | Broj održanih/objavljenih webinara | 0 | Pregled rada za prethodnu godinu  Mrežne stranice Državnog izbornog povjerenstva | 3 | 2 |
| Broj održanih/objavljenih webinara za članove biračkih odbora | Sadržaj prezentiran webinarima će doprinijeti razvoju profesionalnih kompetencija članova biračkih odbora | Broj održanih/objavljenih webinara | 0 | Pregled rada za prethodnu godinu  Mrežne stranice Državnog izbornog povjerenstva | 6 | 86 |
| Broj izrađenih podsjetnika za rad biračkih odbora | Podsjetnici za rad biračkih odbora će doprinijeti razvoju profesionalnih kompetencija članova biračkih odbora | Broj izrađenih i objavljenih Podsjetnika za rad biračkih odbora | 0 | Pregled rada za prethodnu godinu  Mrežne stranice Državnog izbornog povjerenstva | 6 | 7 |
| Broj obavljenih najčešćih pitanja i odgovora na mrežnim stranicama Državnog izbornog povjerenstva | Objavljena najčešća pitanja i odgovori na pitanja pozitivno će utjecati na ostvarenje aktivnog i pasivnog biračkog prava te sudjelovanje u izborima pojedinih kategorija subjekata | Broj objavljenih najčešćih pitanja i odgovora | 0 | Pregled rada za prethodnu godinu  Mrežne stranice Državnog izbornog povjerenstva | 180 | 120 |
| Broj održanih edukacija mladih birača | Edukacije će mladim biračima dati osnovne informacije o izbornim sustavima i doprinijeti osvještavanju mladih birača o važnosti glasovanja na izborima | Broj održanih edukacija | 0 | Pregled rada za prethodnu godinu  Izvješće o provedenim edukacijama | 50 | 59 |
| Broj održanih/objavljenih webinara za mlade birače | Sadržaj prezentiran na webinarima će mladim biračima dati osnovne informacije o izbornim sustavima i doprinijeti osvještavanju mladih birača o važnosti glasovanja na izborima | Broj održanih/objavljenih webinara | 0 | Pregled rada za prethodnu godinu  Mrežne stranice Državnog izbornog povjerenstva | 1 | 1 |
| Broj razvijenih i objavljenih on-line edukacija namijenjenih izbornim sudionicima vezano uz financiranje izborne promidžbe | On-line edukacije će izborne sudionike podučiti o relevantnim aspektima vezano uz financirnje izborne promidžbe te u konačnici dovesti do smanjenja broja povreda zakona | Broj razvijenih i objavljenih on-line edukacija | 0 | Pregled rada za prethodnu godinu  Mrežne stranice Državnog izbornog povjerenstva | 3 | 2 |
| Broj provedenih edukacija namijenjenih izbornim sudionicima vezano uz financiranje izborne promidžbe | Edukacije će izborne sudionike podučiti o relevantnim aspektima vezano uz financiranje izborne promidžbe te u konačnici dovesti do smanjenja broja povreda zakona | Broj provedenihih edukacija | 0 | Pregled rada za prethodnu godinu | 3 | 1 |
| Broj održanih/objavljenih webinara namijenjenih izbornim sudionicima | Sadržaj prezentiran na webinarima će izborne sudionike podučiti o relevantnim aspektima vezano uz financiranje izborne promidžbe te u konačnici dovesti do smanjenja broja povreda zakona | Broj održanih/objavljenih webinara | 0 | Pregled rada za prethodnu godinu  Mrežne stranice Državnog izbornog povjerenstva | 3 | 10 |
| Broj zaključenih ugovora jedinstvene informatičke podrške redovnim izborima | Jedinstvena informatička podrška implementira se u svrhu efikasne i transparentne provedbe izbora | Broj zaključenih ugovora | 0 | Zaključeni ugovor | 3 | 3 |
| Broj zaključenih ugovora jedinstvene informatičke podrške prijevremenim lokalnim izborima | Jedinstvena informatička podrška implementira se u svrhu efikasne i transparentne provedbe izbora | Broj zaključenih ugovora | 0 | Zaključeni ugovor | 1 | 1 |

#### A896002 ADMINISTRACIJA I UPRAVLJANJE

|  |  |  |  |  |  |
| --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| A896002-ADMINISTRACIJA I UPRAVLJANJE | 1.206.365 | 1.842.672 | 1.505.001 | 81,7 | 124,8 |

Zakonske i druge pravne osnove

Zakon o Državnom izbornom povjerenstvu Republike Hrvatske

Poslovnik o radu Državnog izbornog povjerenstva Republike Hrvatske

Zakon o financiranju političkih aktivnosti, izborne promidžbe i referenduma

Opis aktivnosti

Na aktivnosti Administracija i upravljanje utrošeno je 1.505.000,95 eura, što se u cijelosti odnosi na sredstva potrebna za redovan rad Državnog izbornog povjerenstva

Glavne kategorije troškova aktivnosti Administracija i upravljanje odnose se na plaće i ostale rashode za zaposlene (regres, uskrsnica, božićnica, jubilarne nagrade, dar za djecu te pomoći za bolovanje i za smrtni slučaj) te pripadajuće doprinose na plaće zaposlenih u iznosu 1.085.523,62 eura (72,1%), računalne usluge u iznosu od 186.214,75 eura (12,4%), usluge tekućeg i investicijskog održavanja u iznosu od 15.973,18 eura (1,1%), naknade za rad predsjednika i potpredsjednika Državnog izbornog povjerenstva iz redova sudaca Vrhovnog suda u iznosu od 55.984,39 eura (3,7%), troškove energije u iznosu od 16.446,41 eura (1,1%). Preostali iznos od 144.858,65 eura (9,6%) odnosi na troškove službenih putovanja, naknade za prijevoz s posla na posao, troškove nabave uredskog materijala, režijske troškove (telefon, internet, komunalna naknada), troškova zakupnina opreme, troškove ostalih usluga (čišćenje uredskog prostora) te na nabavu uredske opreme i namještaja.

Izvršenje za 2024. u manjoj mjeri odstupa od planiranog proračuna na pojedinim pozicijama.

Do odstupanja je došlo na poziciji rashoda za zaposlene koja su ostala neutrošena, zbog korištenja roditeljskog dopusta cijelu 2024. od strane jedne službenice, višemjesečnog bolovanja jedne službenice, prestanka radnog odnosa dvije službenice u Državnom izbornom povjerenstvu na čija mjesta nisu odmah zaposleni novi službenici te ostvarenja nešto manjeg broja prekovremenih sati u odnosu na planirano.

Do odstupanja od plana došlo je na poziciji rashoda za materijal i energiju što se prvenstveno odnosilo na smanjenje i stabilizaciju cijene energenata – plina i električne energije, u odnosu na cijenu u trenutku planiranja. Također do odstupanja je došlo na poziciji računalnih usluga što se prvenstveno odnosilo na nabavu Microsoft licenci temeljem okvirnog sporazuma čiji je trošak bio nešto manji u odnosu na planirano, te na prestanak suradnje sa tvrtkom eVision informacijski sustavi d.o.o. i prestanka korištenja sustava Office Point.

#### A896006 PROVEDBA REFERENDUMA

|  |  |  |  |  |  |
| --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| A896006-PROVEDBA REFERENDUMA | 00 | 17.100 | 00 | 0,0 | 0,0 |

Zakonske i druge pravne osnove

Zakon o financiranju političkih aktivnosti, izborne promidžbe i referenduma

Opis aktivnosti

Zakonom o financiranju političkih aktivnosti, izborne promidžbe i referenduma propisana je nadležnost Državnog izbornog povjerenstva u provedbi nadzora financiranja referendumskih aktivnosti. Dostava financijskih izvještaja Državnom izbornom povjerenstvu obavlja se unosom u informacijski sustav. Informacijski sustav je, za pojedinu referendumsku inicijativu, u funkciji od trenutka dostave obavijesti Državnom izbornom povjerenstvu od strane Organizacijskog odbora o otvaranju posebnog računa za financiranje referendumske aktivnosti do predaje završnog financijskog izvještaja.

S obzirom da nije moguće predvidjeti referendumske inicijative, sredstva za 2024. planirana su za provedbu nadzora referendumske aktivnosti na bazi procjene nadzora financiranja 5 referendumskih aktivnosti (na državnoj i/ili lokalnoj razini). Tijekom 2024. nije bilo potrebe za aktivacijom informacijskog sustava za nadzor financiranja referendumskih aktivnosti tako da je izvršenje na aktivnosti Provedba referenduma iznosilo 0,00 eura.

#### K896003 INFORMATIZACIJA DRŽAVNOG IZBORNOG POVJERENSTVA REPUBLIKE HRVATSKE

|  |  |  |  |  |  |
| --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Izvršenje 2024. (eur) | Indeks izvršenje 2024./plan 2024. | Indeks izvršenje 2024./2023. |
| K896003-INFORMATIZACIJA DRŽAVNOG IZBORNOG POVJERENSTVA REPUBLIKE HRVATSKE | 13.013 | 38.900 | 24.252 | 62,3 | 186,4 |

Zakonske i druge pravne osnove

Zakon o Državnom izbornom povjerenstvu Republike Hrvatske

Poslovnik o radu Državnog izbornog povjerenstva Republike Hrvatske

Opis aktivnosti

U skladu s planiranim sredstvima, tijekom 2024. unprijeđena je informatička infrastruktura kroz nabavu novih prijenosnih računala, nabavu monitora te na nadogradnju informacijskog sustava za dostavu i objavu financijskih izvještaja u području redovnog nadzora financiranja političkih aktivnosti.

Troškovi nabave novih prijenosnih računala i monitora iznosili su 7.241,85 eura, dok je za nadogradnju informacijskog sustava utrošeno 10.727,44 eura.

Izmjenama i dopunama državnog proračuna iz listopada 2024. dio sredstava je sa drugih aktivnosti preraspodijeljen na ovu aktivnost zbog nabave novog uređaja za besprekidno napajanje – UPS uređaj budući se postojeći UPS pokvario i nije ga bilo moguće popraviti. Trošak nabave novog UPS uređaja iznosio je 6.282,50 eura.